ועדת הכספים, כנסת 19, פרוטוקול מספר 35, 2013-05-01 09:05

ניסן סלומינסקי: אנחנו חוזרים לנושא מס רכישה.

ניסן סלומינסקי: בסופו של דבר אחרי שקיימנו דיון ארוך אצלנו, כאשר השוט היה ה-5.5, משרד האוצר, או רשות המסים, הזדרזו והכינו כבר הצעת חוק בנושא הזה.

ניסן סלומינסקי: הצעת החוק עברה בקריאה הראשונה והגיעה לשולחננו.

ניסן סלומינסקי: נמצא אתנו מנהל רשות המסים, מר משה אשר, והוא יציג לנו את הצעת החוק.

ניסן סלומינסקי: מאחר וקיימנו כבר דיון ארוך בנושא זה יכול להיות שנוכל היום לקיים דיון קצר, להוסיף את ההסתייגויות שיש לנו ואולי לסיים, כי כבר קיימנו דיון ארוך.

ניסן סלומינסקי: בבקשה, משה.

<משה אשר: בוקר טוב לכולם.

<משה אשר: אנחנו עוסקים בהארכה של הוראת שעה שהסתיימה בסוף 2012 ובגלל הבחירות נדחתה למעשה עד 6.5.13.

<משה אשר: בהצעת החוק הזאת אנחנו למעשה מבקשים להאריך עד לסוף 2014 את מדרגות מס הרכישה לדירה יחידה ולדירה נוספת.

<משה אשר: כפי שאנחנו יודעים, במדינת ישראל יש זוגות צעירים שצריך להקל על רכישת הדירה היחידה והראשונה שלהם.

<משה אשר: לכן אנחנו ממליצים שהוראת השעה שעבדה בשנים האחרונות תמשיך לחול עוד שנתיים ואז נוכל לאסוף את הנתונים, לראות את ההיקפים ואת המשמעויות של הדברים ושוב, בתקופת הביניים הנוספת הזאת לראות עד כמה זה ישפיע על המשק ועל שוק הדיור בכלל, ועל יכולת הזוגות הצעירים לרכוש דירה בהקלה במס רכישה.

<משה אשר: לכן אנחנו מציעים שמדרגות מס הרכישה לדירה יחידה – עד 1,470,560 שקל לדירת מגורים יחידה יהיו פטורים ממס; המדרגה השנייה בין 1,470,560 שקל ו-1,744,270 שקל – 3.5%; ומעבר לזה – 5%.

ראובן ריבלין: 3.5% מעבר ל-1.4 מיליון שקל?

<משה אשר: כן, על הדלתא.

<משה אשר: ומעבר לזה – על הדלתא 5%.

<משה אשר: זה כאשר מדובר בדירה יחידה.

<משה אשר: כאשר מדובר בדירה שהיא לא יחידה אז מדרגות מס רכישה יהיו 5% – עד 1,089,350 שקל; 6% – במדרגה הבאה, מ-1,089,350 שקל ו-3,268,040 שקל; ומעבר לזה – 7%.

<משה אשר: הרעיון שעומד מאחורי זה, לצנן קצת את שוק הדירות להשקעה ולאפשר מגוון רחב יותר של דירות יחידות לזוגות צעירים.

<משה אשר: אנחנו ממליצים ומציעים לעשות את זה עד לתום שנת 2014.

<משה אשר: נראה את האפקט על השוק ואז נוכל לראות האם אנחנו רוצים את זה כהוראת קבע, או האם לקבוע הארכה נוספת, והאם לשחק קצת במדרגות.

<משה אשר: זה כרגע המצב שבו אנו נמצאים.

ניסן סלומינסקי: כמה זמן זה כבר קיים?

<ורד אולפינר: מפברואר 2011.

ניסן סלומינסקי: שנה וחצי לא נותן לכם תמונה ואתם רוצים עוד שנתיים?

<משה אשר: בשוק הנדל"ן צריך לראות את הדברים בטווח קצת יותר ארוך.

<משה אשר: ושוב, אנחנו הולכים להביא צעדים נוספים שגם הם אמורים לצנן קצת את שוק ההשקעות בדירות המגורים ולעזור לזוגות הצעירים לקנות דירה.

<משה אשר: אני חושב שזה צעד בכיוון הנכון וחשוב מאוד להעביר את זה עכשיו.

<משה אשר: כך אנחנו יוצרים איזו רציפות, לא מונעים עסקאות שבדרך ולא גורמים לאנשים לנצל את ה"תפר".

<משה אשר: לכן חשוב מאוד להשתדל להעביר את זה מהר ככל הניתן.

ניסן סלומינסקי: שמנו לב שתמיד זה היה מס שבח ורכישה, ופתאום המילה "שבח" מופיעה רק כתפארת המליצה בכותרת, אבל בחוק עצמו זה נהפך לשבח, מה שנקרא, ביידיש, לא לשְבָח.

ניסן סלומינסקי: איפה נעלם הנושא של מס שבח?

<משה אשר: מס שבח לא מופיע כרגע.

<שגית אפיק: שואל היושב-ראש מה עם שלושת הפטורים במס שבח, שאף הם פוקעים ב-5 במאי.

ניסן סלומינסקי: הרי זה היה גם כן יחידה אחת שבאה להקל.

עדי קול: שאלה טכנית, למה לא כתוב "הוראת שעה" בכותרת?

<משה אשר: כי זה הוראת שעה עד סוף 2014.

עדי קול: אבל לא כתוב.

<שגית אפיק: היא שואלת למה לא כתוב.

<שגית אפיק: כי במקור הם רצו לעשות את זה הוראת קבע.

<משה אשר: צריך לתקן את הנוסח.

<שגית אפיק: יש לי שאלה נוספת בהקשר להוראת השעה.

<שגית אפיק: במקור כשהבאתם לנו ב-2011 את הוראת השעה הבאתם את זה בחוק הגדלת היצע הדירות.

<שגית אפיק: כאשר שאלנו אתכם למה אתם לא מכניסים את זה לחוק מיסוי מקרקעין בהוראת שעה, עניתם לנו: מכיוון שמדובר בהוראת שעה אנחנו מבקשים שזה יהיה חיצוני לחוק העיקרי, לחוק מיסוי מקרקעין.

<שגית אפיק: שם נקבעו גם 3 פטורים במס שבח וגם את אותה העלאת מס רכישה לדירה שנייה, כאשר הוועדה הוסיפה את הפחתת מס הרכישה לדירה הראשונה.

<שגית אפיק: והנה עכשיו אתם מביאים לנו הארכה.

<שגית אפיק: למה לא עשיתם את זה בחוק הגדלת היצע הדירות, בהמשך לאותו קו חשיבה שלכם?

<משה אשר: אתייחס לזה בקצרה.

<משה אשר: בחוק הקודם היו גם התייחסות למס רכישה וגם פטורים נקודתיים במס שבח, כדי לתמרץ את מכירת הדירות.

<משה אשר: ראובן קוגן מאגף התקציבים יתייחס לנושא הזה.

<משה אשר: אבל עכשיו אנחנו באים רק עם מקטע אחד.

<משה אשר: המקטע השני, כפי שנאמר בישיבה הקודמת, נכתב בחוק נפרד, הוא התחיל שם והוא גם הולך להסתיים שם.

<משה אשר: ראובן קוגן יתייחס לסיבה מדוע הפסקנו את התמרוץ, או תוספות דירות בפטור בנושא הזה.

<שגית אפיק: יש לכם תוכניות לגבי מס שבח?

<ראובן קוגן: הרבה תוכניות יש.

<ראובן קוגן: ממשלה חדשה עם המון תוכניות.

<ראובן קוגן: באנו לשנות, כפי שלימדו אותנו.

<ראובן קוגן: אני מאגף התקציבים.

<ראובן קוגן: כל נושא מיסוי המקרקעין הולך להגיע בתוכנית מגובשת הרבה יותר רחבה שמטפלת בנושא הדיור, גם בנושא ההתמודדות עם הגדלת ההיצע וגם בנושא ההתמודדות עם ביקוש למשקיעים.

<ראובן קוגן: אמר את זה מנהל רשות המסים.

<ראובן קוגן: היום אחת הבעיות שאנחנו מזהים בעליית המחירים היא כניסה מסיבית של משקיעים לשוק הנדל"ן, אנשים שמטבע הדברים יש להם יותר משאבים לקנות את הדירות.

<ראובן קוגן: הביקוש העודף הזה מעלה את הביקוש הכולל ובכך גם מעלה את המחירים.

<ראובן קוגן: אחת הדרכים שלנו להתמודד עם זה היא באמצעות המיסוי, מעבר לכלים שבנק ישראל מפעיל בצד של המשכנתאות.

<ראובן קוגן: גם הוא, דרך אגב, כל הזמן מבקש מן הממשלה להתערב בצד הפיסקלי, כי לממשלה, בניגוד לבנק ישראל, יש את היכולת להפריד בין הדירות להשקעה ובין הדירות היחידות, שזה חסרי דירה או משפרי דיור, וכך כדאי שנעשה.

<ראובן קוגן: לשאלתה של עו"ד שגית אפיק, היועצת המשפטית לוועדה, לעניין הפרדה בין פטור ממס שבח ובין מס רכישה – כל התוכנית הכוללת של המיסוי נמצאת בתוכנית הדיור שהממשלה תגיש בעוד מספר שבועות לאישור הממשלה, לאישור קבינט הדיור ואז לאישור הכנסת.

ראובן ריבלין: זה יהיה בחוק ההסדרים?

<ראובן קוגן: לא, זה לא יהיה בחוק ההסדרים.

<ראובן קוגן: יכול להיות שדווקא החלקים המיסויים כן יגיעו בחבילה הפיסקלית, אבל תוכנית הדיור תהיה כנראה נפרדת.

<ראובן קוגן: שם היה שילוב של כל סוגי המס שאנחנו מפעילים בתוך שוק הנדל"ן – גם מס הרכישה המוגדל, במתכונת שאנחנו מביאים גם לכאן, וגם ביטול הפטור ממס שבח, דבר שהולך להתמודד בצורה אפקטיבית יותר, לשיטתנו, עם ההשקעה בנדל"ן ביחס להשקעות בשווקים הפיננסיים.

<ראובן קוגן: כל הדבר הזה יקרה בעוד 3 חודשים.

<ראובן קוגן: לוחות הזמנים של התקציב וחוק ההסדרים – זה נמצא בסוף יולי, אם אני זוכר טוב, ואנחנו לא רצינו גם להפסיד את הזמן מ-5 במאי ועד סוף יולי, וגם לא לשגע את מערכות המחשוב של רשות המסים.

<ראובן קוגן: עוד מעט מנהל רשות המסים יתייחס לנושא הזה, מה קורה כאשר משנים את המערכת מפה לכאן.

<ראובן קוגן: זה משהו שלוקח זמן להתרגל אליו.

<ראובן קוגן: לכן אנחנו מבקשים לפתור את פער הזמנים הזה, בין 5 במאי ובין סוף יולי, באמצעות ההוראה שאנחנו מביאים לכאן עכשיו.

עדי קול: זה ישגע אותם לגבי הפטור ממס שבח.

<שגית אפיק: אז מה ההבדל?

<שגית אפיק: אם במערכות המחשוב אתם רוצים המשכיות לגבי מס הרכישה למה זה לא ישגע אותם לגבי מס שבח?

<ראובן קוגן: את הפטור ממס שבח אנחנו לא מאריכים.

<ראובן קוגן: אזכיר מה היה כאן, ושגית אפיק היא היחידה שיודעת.

<שגית אפיק: יש עיתונים.

ראובן ריבלין: אתה מרמז שחברי הכנסת הצביעו על דבר שהם לא ידעו?

ראובן ריבלין: ...

<שגית אפיק: לא, זה לא הוצבע.

<קריאה: אלה שלא היו בכנסת הצביעו על משהו שהם לא ידעו.

<קריאה: ..

<ראובן קוגן: כאשר הבאנו את התוכנית של מס שבח התוכנית היתה שלמה.

<ראובן קוגן: היא נתנה פטור נוסף ממס שבח בתקופת הביניים, עד סוף 2012, והיתה אמורה לבטל את הפטור ממס שבח לחלוטין ב-1 בינואר 2013.

<ראובן קוגן: ועדת הכספים החליטה שהיא מאמצת רק חצי מהתוכנית הזאת, ולכן נשארנו עם הפטור הנוסף ממס שבח עד 5 במאי, בגלל פיזור הכנסת, וביטלה את נושא ביטול הפטור.

<ראובן קוגן: בדיון שנערך עוד בכנסת הקודמת הראינו שאין שום אפקטיביות לפטור הנוסף הזה ברגע שאין את ביטול הפטור בצד השני ולכן מספר העסקאות, או מספר המכירות שנעשו בתקופת הפטור הנוסף היה זהה למה שהיה ברגיל.

<ראובן קוגן: לכן אין שום סיבה להשאיר אות שהיא כנראה "אות מתה" יחסית לדבר הזה.

<ראובן קוגן: יכול להיות שהיא מיטיבה בשוליים עם אנשים שיש להם מספר רב של דירות להשקעה ברשותם, שיכולים למכור אותן בפטור.

<ראובן קוגן: ממילא, בעיניי לפחות, ועל זה הכנסת תחליט, פטור נוסף ממס שבח למשקיעים – יש כאן בעיות כאלה ואחרות של חלוקת עושר, כי נותנים לאנשים שממילא הם אנשים עשירים למכור דירה בפטור ממס, למרות שזאת האוכלוסייה שרוצים אולי דווקא כן למסות אותה יותר מן האוכלוסייה האחרת.

<ראובן קוגן: לכן, כל עוד אין החלטה על ביטול הפטור הגורף, גם ברמה הנדל"נית וגם ברמה החברתית אין ערך לפטור הנוסף.

<ראובן קוגן: אנחנו מביאים כאן את מס הרכישה המוגדל הזה בשביל להמשיך לחסום את המשקיעים מלנהור לשוק הדיור.

<ראובן קוגן: ופה אולי נקודה אחרונה, הפער של 3 חודשים, שדיברתי עליו, שבין שלא יהיה מס רכישה מוגדל ובין שכן יהיה מס רכישה מוגדל, מן הסתם יאיץ את רכישת המשקיעים בתקופת הביניים הזאת, דבר שילחץ את המחירים כלפי מעלה מעבר למה שקורה גם כך היום בשוק.

ניסן סלומינסקי: יש לי רק בקשה, מאחר וחבר הכנסת משה גפני נכנס, חבר הכנסת גפני, הוא בדיוק ענה לשאלה שאתה בוודאי תרצה להתייחס אליה בהמשך, הוא ענה בהרחבה, אז כדי שלא נחזור שוב על הדברים אני מציע שתתפוס שיחה בנושא מס שבח עם ראובן קוגן מיד לאחר מכן.

<ראובן קוגן: בפעם האחרונה שתפסתי משהו עם גפני זה לא נגמר טוב בשבילי.

<ראובן קוגן: ..

<ראובן קוגן: אני רוצה להגיד עוד דבר אחד בנושא אחר, אני רוצה להעלות עוד נושא אחד.

<ראובן קוגן: אני מאמין שלא נתחיל לדון בו עכשיו וננסה להתקדם אתו בשבוע הבא.

<ראובן קוגן: זה נושא שנוגע גם לעיריית ירושלים.

<ראובן קוגן: אחד הנושאים שאנחנו ממשיכים להקפיא משנת 2000 ועד היום הוא מענק ירושלים.

<ראובן קוגן: זה סעיף שמופיע בחוק הלוואות לדיור.

<ראובן קוגן: זה מענק שחל על כל סוגי הדירות, מענק של עשרות אלפי שקלים.

<ראובן קוגן: בגלל אותה תקלה טכנית לא הספקנו להעביר את ההקפאה בכנסת הקודמת, ובגלל פיזור הכנסת קיבלנו הארכה של ההקפאה עד ליום ראשון הקרוב.

<ראובן קוגן: אנחנו מבקשים להקפיא את הדבר הזה להמשך.

<ראובן קוגן: גם זה נושא שנמצא בתוך התוכנית הכלכלית, אבל בשביל לא להפסיד את אותם 3 חודשים, שהמשמעות שלהם היא 120 מיליון שקל בשנה שלמה, וב-3 חודשים כ-40-50 מיליון שקל, אנחנו מבקשים להקפיא את זה במסגרת הדיון הנוכחי בתיקון עקיף כך שנוכל לחסוך את הכסף הזה ולא לתת אותו לבעלי הנכסים.

<שגית אפיק: יושב לידך נציג משרד המשפטים.

<שגית אפיק: זה נושא חדש ברמה שלא תאמן.

<ראובן קוגן: הוא לא רוצה להכריז על נושא חדש.

<שגית אפיק: הוא לא צריך להגיד נושא חדש, אבל אני חושבת שמדובר בנושא חדש שאין כדוגמתו.

<שגית אפיק: איפה הייתם בחצי השנה האחרונה?

<שגית אפיק: זאת שאלה.

<ראובן קוגן: אנחנו היינו פה.

<ראובן קוגן: אתם הייתם בפגרה.

<שגית אפיק: התרענו כבר בדצמבר 2012 שהחוק הזה עומד לפקוע, התרענו על חוק הלוואות לדיור בדצמבר.

משה גפני: אני טוען שזה נושא חדש.

ניסן סלומינסקי: אתה נציג משרד המשפטים?

<ספי זינגר: כן.

ניסן סלומינסקי: לפני שאתה מתייחס לגופו של דבר, אם בכלל, רק תגיד לנו אם זה נושא חדש או לא.

<ספי זינגר: השאלה על נושא חדש היא, בהתאם לתקנון, משהו שיכול להעלות חבר כנסת או שר.

<ספי זינגר: עולה כאן טענה על נושא חדש ולכן על-פי התקנון צריך ללכת לוועדת הכנסת והיא תכריע בזה.

<שגית אפיק: אבל, ספי, שיטת החקיקה הזאת, שבהצעת חוק ממשלתית תבוא הממשלה, יבוא משרד האוצר ויבקש בהצעת חוק ממשלתית להכניס תיקון שהוא נושא חדש שחורג מכל הדיון הזה – לאחרונה לא נתקלתי בדברים האלה.

<ראובן קוגן: אגיד לך מאין למדתי את זה.

<ראובן קוגן: ..

משה גפני: הגיעו לכאן הצעות חוק של הממשלה ואנחנו ביקשנו להוסיף נושאים.

משה גפני: אם הממשלה היתה מתנגדת לא היינו מוסיפים אותם.

משה גפני: התנהלו דיונים עם הממשלה.

משה גפני: אבל שהממשלה עם החוק שלה תבוא עם משהו חדש?

ניסן סלומינסקי: שמענו.

ניסן סלומינסקי: הוא הגיש את הבקשה.

ניסן סלומינסקי: יכול להיות שנצטרך לעבור לוועדת הכנסת.

ראובן ריבלין: אפשר בלשכת ראש הממשלה לפתור את הכול...

ראובן ריבלין: בואו נוציא תקנה, שמה שמחליט ראש הממשלה זה בסדר, ולא יצטרכו כלום.

ראובן ריבלין: כן חדש, לא חדש – אפשר לוותר על הכנסת, זה יכול להיות חוק מצוין.

ראובן ריבלין: רבותי, זה זילות של תקנון הכנסת אם מכניסים בחוק ממשלתי איזה שינוי כנושא חדש.

ראובן ריבלין: זה זילות של עבודת הכנסת.

ראובן ריבלין: אני אומר לכם, מזהיר את כולם, היום באופוזיציה, מחר בקואליציה.

ראובן ריבלין: האבות המייסדים לא היו החכמים הכי גדולים אבל היתה להם איזושהי שורת היגיון.

ראובן ריבלין: זה פשוט בושה וחרפה.

ראובן ריבלין: לא צריך את זה גם, ממש לא צריך.

ראובן ריבלין: אפשר ביום אחד, עם פטור מחובת הנחה, ב-11 בבוקר לפתוח את זה, להעביר לוועדה, להעביר לפה ולשם.

ראובן ריבלין: רק לא לעשות זילות.

ניסן סלומינסקי: מאחר ובין כך ובין כך זה יצטרך לעבור לוועדת הכנסת, להגדרה אם זה נושא חדש או לא- - -

משה גפני: אתה יכול לבקש שיורידו את זה.

ראובן ריבלין: אם אתם רוצים שגוף חיצוני יבדוק – כי לי יש את הייעוץ המשפטי בכנסת.

ראובן ריבלין: הייעוץ המשפטי בכנסת ידיו קצרות כאשר חברי הכנסת "מתחרפנים", אני אומר את זה לפרוטוקול.

ראובן ריבלין: לכן ייתכן מאוד שצריך לכפות על הכנסת את העמדה של הייעוץ המשפטי בדרך של הפרדת הרשויות.

ניסן סלומינסקי: אני לא רוצה שהדיון עכשיו יהיה על הנושא הזה מאחר ויכול להיות שבין כך ובין כך הוא לא יהיה רלוונטי, לכן אני רוצה לחזור להצעת החוק עצמה שהוצגה בפנינו.

ניסן סלומינסקי: אתן את רשות הדיבור לחברי הכנסת.

ניסן סלומינסקי: לפני כן אני רק רוצה, על דעתך, לומר, הסכומים שמופיעים כאן נועדו – לפחות הסכום הראשון – לאפשר לזוגות צעירים לרכוש דירה בלי לשלם מס רכישה.

ניסן סלומינסקי: הסכום שמופיע הוא 1,470,560 שקל.

ניסן סלומינסקי: אני מניח שהמחירים היום של הדירות גבוהים בהרבה.

ניסן סלומינסקי: אנחנו נרצה לשנות את הסכומים ולהתאים אותם, לא בהרבה, אבל להתאים אותם למצב הריאלי.

ניסן סלומינסקי: אני רק מודיע, כדי שזה יהיה מתואם אתכם, שבמקום 1.47 מיליון שקל ייתכן שיבוא 1.6 מיליון שקל, לדוגמה, כדי לאפשר לזוג צעיר להשתמש בזה כאשר הוא רוכש דירה.

ראובן ריבלין: תזכור שהוא משלם רק על הדלתא, אחרי 1.47 מיליון שקל.

ראובן ריבלין: פה לא הייתי משנה.

ניסן סלומינסקי: אמרו לי מי שמתמצאים בבנייה שהיום דירות של 3 חדרים לא בונים כמעט, בונים רק דירות של 4 חדרים.

ניסן סלומינסקי: הסכום הזה לא רלוונטי.

אלעזר שטרן: זה לא לזוגות צעירים, עם כל הכבוד.

אלעזר שטרן: אני דווקא חושב שהסכום הזה, אם אנחנו לא רוצים לפרוץ אותו, הוא הגיוני.

ניסן סלומינסקי: לדירה ראשונה.

ראובן ריבלין: אני רוצה לדעת מה עמדת משרד האוצר.

<משה אשר: יותר מזה, גם יש בזה מנגנון התאמה פנימי שכבר עודכן לאחרונה.

ניסן סלומינסקי: זה לא הסכום?

<משה אשר: זה הסכום כבר אחרי עדכון.

ראובן ריבלין: אלא אם כן משרד האוצר מסכים.

ראובן ריבלין: להיפך, הדולר יורד היום.

<משה אשר: בכל 15 בינואר הסכום מתעדכן.

ניסן סלומינסקי: זה נראה לכם סכום שאתו זוג צעיר יכול לקנות דירה?

<משה אשר: דירות של 3 חדרים – כמעט בכל הארץ.

ניסן סלומינסקי: אבל אם אין כבר דירות של 3 חדרים, כך אומרים לי אלה שאחראים על הבנייה ומכירים, שבונים כבר רק דירות של 4 חדרים?

<משה אשר: אם זה בפריפריה הרחוקה זה יכול להספיק אפילו ל-5 חדרים.

ניסן סלומינסקי: הרחוקה ביותר.

עדי קול: הראו לנו שיש בעיה עם רכישת דירות בפריפריה.

<משה אשר: גם לא רוצים לעודד זוגות צעירים לקנות דירות של 6 חדרים.

ראובן ריבלין: זה רק על הדלתא, בחייך.

<משה אשר: אני חושב שזה סכום סביר מאוד.

ניסן סלומינסקי: עוד תגובה אחת, אני שואל לפני שאני נותן את רשות הדיבור לחברי הכנסת.

ניסן סלומינסקי: אני מבין שלגבי המדרגות יש את המדרגה הגבוהה.

<משה אשר: 80%-90%.

ניסן סלומינסקי: המדרגה הגבוהה פה היא תשלום של 7% למי שרוכש דירה מעל סכום של 3,268,040 שקל.

ניסן סלומינסקי: אנחנו מרגישים שיש איזה מין אלפיון של העילויים, כפי שאנו קוראים להם, הטייקונים, שעוסקים בדירות של 20, 30, 40 מיליון, אני לא יודע אפילו אם שקל או דולר.

ניסן סלומינסקי: יכול להיות שנרצה להוסיף מדרגה נוספת – בדירה ששוויה מעל 10 מיליון שקל או 19 מיליון שקל, נניח, זה לא יהיה 7% אלא 8%.

<משה אשר: במסגרת מה שראובן קוגן ציין קודם, במסגרת טיפול כולל בדברים נוספים שקשורים בתחום הנדל"ן, אנחנו גם מכוונים לדירות היוקרה, מה שנקרא, לייצר עוד מדרגת מס נוספת, אבל מכיוון שכרגע זה נמצא בפלטפורמה אחרת אז נביא הכול כחבילה כוללת לאישורכם.

<משה אשר: כרגע אנחנו בסך הכול רוצים לייצר כאן רציפות במנגנון הקיים, אבל אין ספק שהדברים שהעלית, אדוני היושב-ראש, בפירוש נלקחים בחשבון ובצורה הכי רצינית.

<משה אשר: הם כבר בתוך החבילה הכוללת, אבל צריך להביא את זה כחבילה כוללת.

<שגית אפיק: אבל אתם מביאים את זה עד סוף שנת 2014.

<שגית אפיק: בחבילה הכוללת אתה מדבר על עוד כמה חודשים.

<שגית אפיק: תשנו גם את זה שם?

<שגית אפיק: זה יחול גם על זה?

<שגית אפיק: תשנו שם את הסכומים?

<שגית אפיק: זאת אומרת, עכשיו אנחנו עושים בעצם עבודה למספר חודשים?

<משה אשר: אין ספק שנושא דירות יוקרה נמצא כרגע על סדר היום.

<משה אשר: אנחנו נביא את החבילה הכוללת שמתייחסת לכל נושא היוקרה.

ניסן סלומינסקי: כולל מס רכישה?

<משה אשר: כולל מס רכישה, כולל מס שבח.

ניסן סלומינסקי: זאת אומרת, מה שאנחנו עושים היום הוא למעשה ל-3-4 חודשים?

<משה אשר: לא, זה יחזיק עכשיו, כפי שאמרנו, עד לסוף שנת 2014.

<משה אשר: חוץ מזה, יש טיפול כולל בתחום הנדל"ן, שמטפל בין היתר גם בסוגיית דירות היוקרה.

עפר שלח: את המדרגות שאנחנו מאשרים היום לא ישנו עד סוף שנת 2014?

<משה אשר: לא, זה ימשיך לחול.

<שגית אפיק: לא מס רכישה?

<שגית אפיק: אילו מסים שאנחנו לא מכירים יש עוד על דירות יוקרה?

<משה אשר: אציג לך דוגמה.

<משה אשר: היום כאשר אדם מוכר דירה יחידה, או דירה נוספת כל 4 שנים, יש לו פטור למעשה לא מוגבל בסכום.

<משה אשר: אדם יכול למכור דירה ב-100 מיליון שקל.

<שגית אפיק: מס שבח.

<שגית אפיק: יש פטור אחת ל-4 שנים ממס שבח.

<משה אשר: אנחנו חושבים במסגרת הכוללת, שנציג אותה בפניכם כמכלול שלם, שגם בדירה יחידה כאשר מדובר בסכום מאוד-מאוד גדול לא ראוי לתת פטור מלא ממס שבח, אלא פטור חלקי.

<משה אשר: ההקבלה, כאשר קונים דירת יוקרה, מעבר לסכום מסוים, גם אז צריכה להיות מדרגת מס רכישה נוספת.

<שגית אפיק: את זה אפשר להכניס כאן.

<משה אשר: אנחנו חושבים שזה חלק ממכלול.

<משה אשר: כרגע אנחנו רוצים לייצר רציפות, לא מעבר לזה.

<משה אשר: בעוד פרק זמן קצר נביא את כל החבילה הנוספת והיא תהיה נוספת על הדבר הזה.

עדי קול: ואז לא תהיה רציפות.

ניסן סלומינסקי: מר משה אשר, אני רוצה שאנחנו נראה, בין השאר בתוך המכלול כולו, גם את הטיפול שלכם בנושא מס רכישה לדירות יוקרה.

<משה אשר: אין ספק.

<משה אשר: אנחנו מתחייבים להביא את זה בפניכם.

ניסן סלומינסקי: עכשיו אני פותח את הדיון.

משה גפני: מתחילים עכשיו עם הפטור ממס שבח?

ניסן סלומינסקי: לא, אין מס שבח.

משה גפני: הכוונה שלכם בחוק ההסדרים להביא טיפול במס שבח?

<שגית אפיק: הם אמרו שכן, אבל לא בחוק ההסדרים.

<ראובן קוגן: יכול להיות שזה כן יהיה בחוק ההסדרים.

<שגית אפיק: אמרתם שזה לא יהיה בחוק ההסדרים.

<ראובן קוגן: אמרתי שחלק מן ההיבטים המיסויים יבואו בתוכנית הכלכלית, כי יש לזה היבטים פיסקליים לסגירת התקציב.

ניסן סלומינסקי: זכות הדיבור עוברת לחברי הכנסת, עדי קול ראשונה.

עדי קול: ראובן קוגן אמר שאנחנו חדשים וחלקנו לא היינו כאן, אז חלק מן הדברים שלמדנו, שצריך לעשות מעין רשימה כמה כסף אנחנו חוסכים וכמה כסף אנחנו מרוויחים.

עדי קול: נראה לי שהגיע הזמן לעשות את זה, כי עוד מעט אנחנו מגיעים לכסף הגדול, אז אמרתם שאנחנו מתחילים עכשיו.

עדי קול: אשמח לדעת, אם אתם יכולים להגיד עכשיו, מכיוון שאנחנו מאריכים את הדבר הזה, כמה כסף ייכנס לקופת המדינה בתקופה הזאת?

עדי קול: אני רוצה לבנות לעצמי טבלה.

<משה אשר: ייכנסו 300 מיליון שקל נטו לשנה, בהערכה, של מס רכישה על דירות השקעה.

עפר שלח: דבר אחד שלא מופיע פה זה דירה יחידה שנרכשה על-ידי תושב חוץ-לארץ, ששייכת לתושבי חוץ-לארץ.

עפר שלח: בסך הדירות להשקעה – אני לא יודע את המספרים המדויקים, אבל מהאוויר – יש מספר גדול למדי של דירות כאלה.

עפר שלח: נדמה לי שזה משהו שהיינו רוצים מאוד למסות.

עפר שלח: מה קורה עם זה?

<משה אשר: אתה באמת מתפרץ לדלת פתוחה.

<משה אשר: במסגרת התוכנית הכוללת שנביא נתייחס גם לדירות של תושבי חוץ.

<משה אשר: אנחנו נביא את ההצעה בצורה מגובשת ואתם תראו את כל התמונה.

<משה אשר: שם בפירוש נשלול בעתיד את הפטור ממס שבח, כי בסופו של דבר זה לא דירתם היחידה, כי דירתם הראשונה נמצאת בחוץ-לארץ, אז אין סיבה לתת להם פטור בישראל.

<משה אשר: בי"ת, נעלה גם את מדרגות מס הרכישה לתושבי חוץ.

<משה אשר: אבל, שוב, כרגע הפלטפורמה מצומצמת מדי, כדי לייצר רציפות.

עפר שלח: היות ואנו מאריכים כאן הוראת שעה, נכון להיום זה לא ממוסה בכלל?

<משה אשר: נכון להיום, אם זה דירתם היחידה בישראל אז זה דירתם היחידה לכל דבר ועניין.

עפר שלח: אתה יכול להגיד לי, פחות או יותר, כמה מן הדירות להשקעה במדינת ישראל הן של תושבי חוץ?

ראובן ריבלין: בירושלים ובנתניה.

ראובן ריבלין: וגם דירות היוקרה.

עפר שלח: אני יודע, רחביה היא רובע רפאים.

<משה אשר: על-פי ההערכה שלנו, כ-8% מהיקף הדירות ברמה הארצית.

עפר שלח: זה די הרבה כסף, כי זה דירות יוקרה בדרך כלל.

ראובן ריבלין: אבל יש מקומות שזה קריטי, כמו ירושלים או נתניה.

ראובן ריבלין: אפשר לתקוף את זה בדרך אחרת.

עדי קול: יש לי שאלה.

עדי קול: מכיוון ש"מיד" זה אומר עכשיו אז למה צריך לתקן?

ניסן סלומינסקי: אבל זה ביוני.

ניסן סלומינסקי: ב-5 במאי.

עדי קול: השאלה למה אנחנו מאריכים עד סוף שנת 2014.

ניסן סלומינסקי: זה יישאר קבוע, פרט לדירות יוקרה, שם יהיה טיפול נפרד.

עדי קול: יוסיפו עוד מדרגה?

ניסן סלומינסקי: לא, אנחנו נוסיף עוד מדרגה, אולי.

ניסן סלומינסקי: או שנשאיר את זה דירות יוקרה, שיהיה טיפול מיוחד.

עדי קול: אני מבינה, אני רק אומרת, תעזבו לרגע את המדרגות.

עדי קול: עכשיו אנחנו משנים משהו, ואחר-כך אתם הולכים לשנות שוב?

<משה אשר: לא.

<משה אשר: להוסיף.

עדי קול: להוסיף – זה אומר "לתפור" עליו עוד תוספת, במקום לעשות משהו אחד ולהגיד: עכשיו נאריך את זה עד התקציב ואז להגיד: בואו נעשה הכול ביחד.

עדי קול: הטלאי הזה של הוראת שעה – אנחנו מבינים שיש את הכלי הזה, אבל זה כלי לא ראוי.

עדי קול: בואו נעשה את זה ביחד.

עדי קול: אני מבינה את ההיגיון, לא צריך להסביר לי.

ראובן ריבלין: אין היגיון.

ראובן ריבלין: יש עובדות חיים.

עדי קול: בסדר.

עדי קול: למה אנחנו לא יכולים לעשות את זה עכשיו?

עדי קול: בואו נעביר את זה עד סוף יולי ונגיד: תביאו את התוכנית הכוללת, כי בתוכנית הכוללת אנחנו רוצים לראות איפה עלה, איפה ירד, שאכן ממסים דירות של תושבי חוץ.

<משה אשר: אסביר.

<משה אשר: בשוק הנדל"ן לא בריא לייצר שינויים לטווח קצרצר.

עדי קול: זה רציפות, זה לא שינוי.

<משה אשר: לכן אנחנו מבקשים כרגע לייצר רציפות, כדי למנוע את התזזיתיות בשוק הזה, כי פשוט עסקאות יכולות להיעצר, וכפי שראינו, יש לזה גם עלות תקציבית.

<משה אשר: לכן אנחנו לא רוצים שאנשים יישבו כרגע על הגדר בחודשים האלה, לראות מה יקרה, מה התוכנית הכוללת, או לא.

<משה אשר: בתוכנית הכוללת יש דברים רבים ולכן אנחנו לא רוצים להתנות את זה.

<משה אשר: זה נכון כשלעצמו.

עדי קול: אנשים יודעים שתוכנית עומדת לבוא והם יושבים על הגדר בכל מקרה.

<משה אשר: כרגע אנחנו מייצרים את הוודאות.

ראובן ריבלין: היום יש כותרת ב"הארץ", שסגן השר אומר:

ראובן ריבלין: אל תקנו עכשיו כי הולך להשתנות מחיר הדירות.

אראל מרגלית: אני ממש תומך בעדי קול.

אראל מרגלית: אנחנו מכירים את זה מעוד כמה נושאים שבהם יש הוראות שעה.

אראל מרגלית: אחד היתרונות בתוכנית כוללת, שאנחנו יכולים לקבל תמונה כוללת ואז אנחנו מרגישים כמו אנשים שמתווים מדיניות.

אראל מרגלית: ככה אנחנו מרגישים כמו חנוונים.

אראל מרגלית: יש לי כבוד לחנוונים, אבל קשה לראות את המדיניות הכוללת.

אראל מרגלית: אני יודע שהוראות שעה מופיעות בנושאים רבים, יש לנו היסטוריה עם הוראות שעה.

אראל מרגלית: במקומות שבהם הדברים עובדים – בואו נעשה את זה חוק, בואו ניקח עוד רגע, נשים הכול על השולחן, נסתכל על המדיניות, וזאת מדיניות.

אראל מרגלית: כלומר, אם הנושא של תושבי חוץ הוא בעיה, למשל, אם מטפלים בנושא של תושבי חוץ, הבעיה הגדולה היא לא רק הרכישה שלהם אלא העובדה ש-6,000 דירות במרכז ירושלים עומדות ריקות.

אראל מרגלית: אז אם אנחנו יכולים להסתכל על התמונה הכוללת אנחנו יכולים גם לעודד – איזה ארנונה משלמים, איך משלמים, אם משכירים את הדירה מה קורה ומה לא קורה.

אראל מרגלית: בואו נשאף לעשות את זה בצורה כוללת ולא בהוראות שעה, כי כל פעם בא דבר אחר.

אראל מרגלית: הדבר הזה שאתה מבקש הוא נכון, אבל באופן שאתה מבקש אותו, אתה מייתר אותנו.

<משה אשר: למה?

<משה אשר: חס וחלילה.

ראובן ריבלין: אני מוכרח לתמוך במשרד האוצר, ואסביר לכם מדוע.

עדי קול: אתה לא מוכרח.

ראובן ריבלין: לפעמים מוכרחים.

ראובן ריבלין: כי מה שאת העלית בהתחלה, ושגית אפיק העלתה, הוא יסוד מוסד, שטוב היה שמראשית היינו הולכים בו.

ראובן ריבלין: החוק הזה גובש בטרם פורענות, בטרם ידענו מה המצב הכלכלי.

ראובן ריבלין: חבל על הזמן, הוא בא לתת מענה לשאלות שנשאלו באותה עת ושהטרידו באותה עת.

ראובן ריבלין: בינתיים קרה מה שקרה, וגם הלכנו לבחירות, והחוק הזה נותר מן החוקים הקודמים.

ראובן ריבלין: אין כל ספק שאנחנו צריכים היום, לא רק נוסח משולב, אלא צריך חבילה שלמה, כפי שאמרתם, גם עדי קול וגם אראל מרגלית.

ראובן ריבלין: אני חושב שגם מה שחבר הכנסת שלח דיבר עליו צריך לקבל פתרון, לא במערכת הזאת שאנחנו מטפלים בה אלא במערכת שקובעת שמי שלא משכיר את דירתו ישלם סכום פי שלוש מהמס המוטל על הדירה כאשר היא תפוסה.

ראובן ריבלין: זה יחייב אנשים לא לקנות דירות להשקעה, אלא אם כן הם משכירים אותן.

קארין אלהרר: אבל על זה אין ויכוח.

קארין אלהרר: הדיון הוא באיזה אופן זה ייעשה.

ראובן ריבלין: אנחנו אומרים שנטיל מס על כל מי שבא להשקיע בארץ.

ראובן ריבלין: רבים מיהודי העולם עדיין לא גמלה בליבם ההחלטה שארץ ישראל היא מולדתו של העם היהודי וטוב לחיות במולדת, אלא הם רואים אותה כמקלט בטוח לימים קשים והם קונים דירה כאן.

ראובן ריבלין: אתם רוצים לא לאפשר להם?

ראובן ריבלין: יש היבטים כאלה ואחרים, גם מבחינת הכלכלה וגם מבחינת התפיסה.

אלעזר שטרן: או שהם באים לחודשיים בשנה.

ראובן ריבלין: נכון.

ראובן ריבלין: זה דבר שמחייב רציפות.

ראובן ריבלין: אם כל אחד יתרום ממאווייו לנושא הזה אנחנו נגיע לרגע שבו אנשים יתחילו להסס.

ראובן ריבלין: כפי שקראתי היום בעיתון, מישהו מהשרים אמר לציבור: למה לכם, מחירי הדירות הולכים לרדת, תחכו 4-5 חודשים.

יצחק כהן: מחירי המכוניות.

ראובן ריבלין: נכון, שר התחבורה אמר.

יצחק כהן: אבל הוא אמר שבאקזוז אפשר להצטייד...

ראובן ריבלין: יש לי הערכה רבה אליו.

ראובן ריבלין: הוא אומר: אל תקנו מכוניות עכשיו כי בעוד 4 חודשים מחירן יפחת מאוד.

ראובן ריבלין: בדרך כלל מה שאומר ישראל כ"ץ אני שומע, אבל יכול להיות שאם הייתי צריך מכונית הייתי קונה בכל מקרה.

ראובן ריבלין: כל הדברים הללו מחייבים אותנו היום- - -

אראל מרגלית: עם הבירה אם היית מחכה שבוע היית מרוויח.

ראובן ריבלין: לא, הנה בבירה מצאנו פתרון.

ניסן סלומינסקי: המחיר לא יפחת.

ניסן סלומינסקי: זאת הבעיה שלנו.

ראובן ריבלין: כפוף לדברים שאנחנו רוצים לשנות, אפשר גם בהסתייגויות, אני מציע לאשר את הצעת החוק הזאת כדי לאפשר למשרד האוצר להתארגן.

ראובן ריבלין: בפעם הבאה כשיבואו – גם מבחינת האמירה של היועצת המשפטית, שלא יהיה מצב שאצטרך להתחיל לחפש, כאשר חוק אחד אומר דבר אחד בעוד שיש חוק אחר שקובע דבר אחר.

ראובן ריבלין: מבחינת אחידות החקיקה חייבים נוסח משולב.

ראובן ריבלין: בכל מקום שבו יש תיקון שמחייב גם תיקון בחוק אחר, אנחנו לא עצלנים ויכולים לעשות את זה.

ראובן ריבלין: אבל ברמת המיסוי, ברמת המדינה אני חושב שצריך לאשר את זה.

ראובן ריבלין: אני מתנצל בפני כולם שאני תומך במשרד האוצר.

יצחק כהן: למה אתה מתנצל?

משה גפני: אני מבקש לדעת, בשעתו הוספנו בחוק גם שתי דירות קטנות, וכאן לא עודכנו הסכומים.

משה גפני: אני שואל את היועצת המשפטית לוועדה.

משה גפני: זה מופיע בחוק?

<שגית אפיק: אתה מדבר על החלפת שתי דירות קטנות בדירה אחת.

משה גפני: מה הסכום שמופיע בחוק?

<משה אשר: הפטור של שתי דירות קטנות כנגד אחת הוא פטור קבוע, שקבוע בחוק.

<משה אשר: אתה מתייחס לזה?

<משה אשר: יש פטור קבוע, לא הוראת שעה, בסעיף 49(ה) לחוק מיסוי מקרקעין, שקובע פטור לשתי דירות קטנות כדי לקנות דירה אחת גדולה.

<משה אשר: סכום הפטור מתעדכן באופן אוטומטי, כמו כל הסכומים בחוק.

<שגית אפיק: כאן אתה מעלה את הסכומים.

<שגית אפיק: על כמה הסכום עומד היום?

<שגית אפיק: אצלי מופיע 1.5 מיליון.

<שגית אפיק: זה טעות?

<ורד אולפינר: עד 1.98 מיליון שקל.

<ורד אולפינר: זה מעודכן.

משה גפני: מס רכישה לא עודכן?

<שגית אפיק: לא, כי זה היה הוראת שעה אז זה לא קיבל עדכון של מדד.

<שגית אפיק: אגב, זאת תהיה הבעיה כאשר הוראת השעה תפקע ב-2014, לפחות לגבי הסכום הפטור.

משה גפני: אם אפשר, אדוני היושב-ראש, אני רוצה לעשות סדר בעניין הזה.

משה גפני: שגית, אני מבקש את הקשבתך.

משה גפני: כאשר מעדכנים עכשיו את הפטור ממס רכישה ומעלים את זה ל-1.47 מיליון שקל, אנחנו מעדכנים את זה.

משה גפני: שם אנחנו לא צריכים לעדכן בגלל שזה מתעדכן באופן אוטומטי, ואילו כאן בהוראת שעה אנחנו חייבים לעדכן את זה.

משה גפני: זה בסדר.

משה גפני: השאלה השנייה שלי, האם יש לכם כוונה להתחיל, מה שלא היה עד היום, לפגוע בפטור ממס שבח?

משה גפני: הרי כל הזמן היו האיזונים האלה.

משה גפני: אני שמח על האנרגיות של חברי הכנסת החדשים, שמבקשים לקבל תמונה כוללת על שוק הנדל"ן, בעזרת השם – המשיח כנראה יבוא קודם, אבל לא חשוב, אני בעד, אני בעד שהמשיח יבוא ובעד שתציגו תמונה כוללת.

ראובן ריבלין: אתה לא מאמין שהוא יבוא בעוד שעה?

משה גפני: בעוד שעה, בדיוק.

ניסן סלומינסקי: יש בעיה רק עם החמור.

ניסן סלומינסקי: שר התחבורה אמר שהחמור מחכה שיחליפו, שיהיה משהו עם חמור חדש.

ניסן סלומינסקי: ..

ראובן ריבלין: מ-1809 אנחנו ישנים עם נעליים.

משה גפני: במכלול של הדברים, תמיד השתדלתם, והשתדלנו אנחנו, שיהיה איזון, גם לעודד אנשים שלא יחזיקו דירות להשקעה וגם שישכירו את הדירות שלהם, שיהיה יותר היצע של דירות.

משה גפני: קראתם לזה פעמים רבות "פטיש של 5 קילו", וכולי.

משה גפני: להתחיל לפגוע בפטור ממס שבח, באופן הזה, כשזו דירה יחידה – אני חושב שזה יפגע בעניין.

משה גפני: אני לא יודע מה אתם הולכים לעשות, אבל אם אתם מדברים על זה אז כבר כדאי שתדוחו היום על הפטור ממס.

<משה אשר: כפי שאמרנו, נציג את כל המכלול, נביא את החבילה הכוללת שמתייחסת לזה.

<משה אשר: כרגע אנחנו רוצים בהארכת הוראת שעה של מס רכישה.

משה גפני: את זה הבנתי.

משה גפני: אני תומך בזה.

משה גפני: אם ריבלין תומך, אני בוודאי תומך.

משה גפני: אבל אני שואל האם יש לכם כוונה, היות ואנחנו דנים על העניין הזה.

משה גפני: אל תשמרו סודות לעצמכם כל הזמן כי נגלה את זה בסוף.

משה גפני: למה אתם שומרים כל הזמן סודות לעצמכם?

משה גפני: אנחנו כאן מגלים את זה דרך העיתונאים.

<ליאת גרבר: אל תאמין לכל מה שאתה קורא בעיתון.

<ליאת גרבר: ..

משה גפני: אז תגידו את הכוונה, זה לא אסון.

<משה אשר: בעוד שבוע הצעת החוק הכוללת תונח בפני הממשלה ושם נראה את התמונה הכוללת.

משה גפני: על הנדל"ן, לא חוק ההסדרים.

<משה אשר: היא כוללת גם פרקים מתוך הנדל"ן.

<משה אשר: בתוך שבוע ומשהו זה יהיה כבר בתוך הממשלה.

משה גפני: זה יהיה בתוך חוק ההסדרים?

משה גפני: מה אתם הולכים לעשות עם זה?

ראובן ריבלין: חלק יהיה בחוק ההסדרים.

<משה אשר: חלק יהיה בתוך הדיור וחלק בתוך ההסדרים.

משה גפני: אדוני היושב-ראש, אני יכול לקבל כאן תשובה מסודרת?

ניסן סלומינסקי: ראובן קוגן, אם אתה יכול רק במשפט אחד.

משה גפני: ביקשתי תשובה.

משה גפני: אפשר להגיד לי שלא רוצים לענות, זה בסדר, אבל ביקשתי תשובה.

ניסן סלומינסקי: אבל ראובן קוגן ענה תשובה מלאה לפני שהגעת.

משה גפני: שאלתי מה מתכוונת הממשלה לעשות עם נושא הנדל"ן – להביא את התוכנית הזאת בתוך חוק ההסדרים, או להביא חוק מכלול של הנדל"ן?

משה גפני: יש כאן חברים שדיברו בערגה על כך שרוצים לראות את התמונה הכוללת על הנדל"ן.

משה גפני: אני מבקש תשובה, זה הכול, לא מעבר לזה.

ניסן סלומינסקי: בסדר.

ניסן סלומינסקי: כבר דיברו על זה פעמיים.

עדי קול: עוד שאלה אחת לפני שהוא עונה, כדי שראובן קוגן יענה כבר על שתי השאלות גם יחד.

ניסן סלומינסקי: בסדר, אבל הוא חוזר כבר פעם שנייה ושלישית.

<ראובן קוגן: בשביל חברי הכנסת אני מוכן לחזור גם שלוש פעמים, אין שום בעיה.

עדי קול: זה לא קשור לפטור, זה קשור למשהו אחר.

עדי קול: יש כאן דבר אחד שאנחנו יכולים, לדעתי – ואשמח לשמוע למה לא – להפוך לקבוע.

עדי קול: הפטור הראשון על דירה יחידה – אנחנו יודעים שזה עובד.

עדי קול: נכון שזה יישאר?

עדי קול: למה שזה יפוג בתום 2014?

עדי קול: על חלק השווי עד 1.47 מיליון שקל לא ישולם מס.

עדי קול: למה לא נעשה את זה הוראת קבע?

עדי קול: למה זה יפוג ב-2014?

עדי קול: אתם יודעים שזה עובד, אמרתם שזה עובד.

<ראובן קוגן: הפטור תמיד עובד.

ניסן סלומינסקי: אנחנו מתחילים לחזור על עצמנו.

ניסן סלומינסקי: גם על השאלה הזאת הוא ענה פעמיים, שעדיין אין להם מספיק נתונים.

<משה אשר: אין ניסיון, וזה גם בא ביחד עם החקיקה.

ראובן ריבלין: את יכולה היום לשלוח אותם להביא חוק חדש מלא שכולנו נדון בו אחרי הקריאה הראשונה כדי לאשר אותו.

ראובן ריבלין: כדי שתתקיים רציפות – את לא יכולה על זה להוסיף אילו דברים אחרים.

עדי קול: אבל הם הולכים לעשות טלאי על טלאי.

ראובן ריבלין: אבל בלי הטלאי הזה יהיה שם חור.

ראובן ריבלין: אין ברירה.

ניסן סלומינסקי: עדי קול, אחזור בקיצור על השאלה שלך.

עדי קול: הבנתי את הדברים.

עדי קול: אני פשוט רוצה לדחוף אותם לעשות.

ניסן סלומינסקי: אבל מאחר ואין להם מספיק נתונים, קודם כול, הצו הזה הוא מ-89.

משה גפני: זה לא בסדר, שאלתי שאלה ואני מבקש את התשובה הכי קצרה שאפשר.

משה גפני: אני רוצה לדעת לאין הולכים להביא את הנדל"ן, נורא פשוט.

משה גפני: ופתאום נכנסים לשאלות אחרות?

ניסן סלומינסקי: תקבל תשובה מראובן קוגן.

ניסן סלומינסקי: ענו על זה.

ניסן סלומינסקי: רק רציתי להגיד לעדי קול ולחברי הכנסת שהגיעו מאוחר יותר, אני אומר שוב, אם לא הבנתי טוב אז יתקנו אותי.

ניסן סלומינסקי: אנחנו חוזרים כמה פעמים על אותו דבר, וזה חבל.

ניסן סלומינסקי: משה גפני וראובן קוגן, תשמעו מה שאני אומר ואם אני הבנתי היטב אז כנראה כולם יוכלו.

ניסן סלומינסקי: הצו הזה יישאר צו קבוע, נקודה.

ניסן סלומינסקי: הוא לא ישתנה בתפיסה הכוללת שתובא אלינו, חלקה במסגרת חוק ההסדרים וחלקה במסגרת תוכנית נפרדת שראובן קוגן יסביר במשפט אחד.

ניסן סלומינסקי: למה הם רוצים עדיין שזה יהיה זמני ולא קבוע?

ניסן סלומינסקי: כי עדיין אין להם מספיק נתונים כדי לבדוק את ההשפעה האמיתית של זה.

ניסן סלומינסקי: לכן הם מבקשים: תנו לנו את הזמן, שנתיים, או שנה וחצי, לבדוק את ההשפעה האמיתית, ואז כשיהיו להם הנתונים הם כבר יבואו עם משהו קבוע.

ניסן סלומינסקי: לכן הם מבקשים שזה יהיה זמני.

<שגית אפיק: ככל שמדובר בדירה ראשונה – זה קיים כבר שנים.

ניסן סלומינסקי: כך הם הסבירו.

ניסן סלומינסקי: מי שיקבל את זה – יקבל, מי שלא – לא.

ניסן סלומינסקי: ראובן קוגן, תענה בקצרה, כי יש עוד חברי כנסת שרוצים לדבר.

<ראובן קוגן: לגבי נושא הדיור, כוונת הממשלה להביא את חוק הדיור בנפרד, כאשר רוב חלקיו יהיו בחוק הדיור הנפרד והוא יידון בנפרד, לא במסגרת חוק ההסדרים.

<ראובן קוגן: הנושאים שהם מיסויים וטומנים בחובם השלכות פיסקליות, קרי: מביאים עוד כסף למדינת ישראל, יובאו במסגרת חוק ההסדרים בתוכנית הכלכלית.

<ראובן קוגן: לכן הנושאים של מס שבח ומס רכישה נראה אותם, ככל הנראה, בתוכנית הכלכלית; הנושאים האחרים של הדיור, ויש עוד הרבה מאוד נושאים שנדבר עליהם ותרצו לדבר עליהם, אנחנו נביא אותם כחוק נפרד.

<ראובן קוגן: חוק הדיור יהיה חוק אחד.

ניסן סלומינסקי: רק נושא הדיור שמשפיע על חוק התקציב.

משה גפני: אדוני היושב-ראש, אני מודה לך על התשובה שקיבלתי.

משה גפני: אני רק רוצה שנדע שהמיסוי בדיור הוא חלק ממכלול של הנושא שהעלו כאן חברים קודם.

משה גפני: יש לזה השפעה ישירה על שוק הנדל"ן בישראל.

משה גפני: אם חלק יהיה בחוק ההסדרים, בגלל שהוא נושא מיסויי, וחלק יהיה בחוק אחר, שהוא חוק נדל"ן שאין לו קשר לנושא המיסוי, לאנשים לא תהיה תמונה כוללת.

ניסן סלומינסקי: בסדר, כאשר נגיע לזה נראה.

ניסן סלומינסקי: אתן לך להגיב.

ניסן סלומינסקי: מאחר ויש התרגשות גדולה מאוד בהקשר של מס רכישה...

ניסן סלומינסקי: אני מבקש רק להודיע שבכביש מספר 1 היתה תאונת דרכים וכתוצאה מכך שר האוצר יאחר ב-10 דקות, אז אנחנו ממשיכים בדיון, וכאשר הוא יגיע – יגיע.

משה גפני: אפשר להצביע על הצעת החוק.

משה גפני: למה אי אפשר להצביע?

משה גפני: נושא הנתונים לא רלוונטי כי מדובר על דירה ראשונה.

משה גפני: אפשר להצביע.

ראובן ריבלין: כתוב שההצבעה היא ביום שני.

ראובן ריבלין: אם כל ראשי הסיעות מסכימים, אפשר להצביע עכשיו.

משה גפני: אנשי יהדות התורה וש"ס מסכימים.

משה גפני: השאר לא רלוונטיים.

משה גפני: ..

גילה גמליאל: אין בעיה, כל הסיעות מסכימות.

משה גפני: ראובן קוגן, אם אתה מביא את התוספת שביקשת – חבל לך על הזמן.

משה גפני: ראובן, אתה מפריע לניהול התקין של הוועדה.

ניסן סלומינסקי: יש כאן בקשה להוסיף משהו, ואמרו שזה נושא חדש.

משה גפני: אדוני היושב-ראש, זה מעשה שלא יעשה.

משה גפני: עומדות כאן סיעות האופוזיציה ואומרות: אנחנו מסכימות להצביע בעד הצעת החוק, להעביר אותה פה אחד, נחסוך עוד שני דיונים ביום ראשון וביום שני.

ראובן ריבלין: אל תגיד: סיעות האופוזיציה.

ראובן ריבלין: תגיד: כל הסיעות המרכיבות את הוועדה הזאת.

משה גפני: עכשיו מגיע ראובן קוגן, שהוא באמת איש רציני מאוד, והוא לא רוצה שהצעת החוק תעבור, הוא רוצה להכניס עכשיו דבר נוסף.

משה גפני: פשוט לא יאומן.

ניסן סלומינסקי: אני מבקש רק- - -

משה גפני: תוריד את זה.

משה גפני: תביא את זה בחוק אחר.

משה גפני: אם זה נושא חדש אי אפשר להצביע עכשיו.

יצחק כהן: אדוני היושב-ראש, שאלו אותנו והסכמנו.

יצחק כהן: תעלה את זה להצבעה.

יצחק כהן: זה לא מכובד.

ראובן ריבלין: גם אין צורך בזה.

<אמיר הלר: אני מהתאחדות בוני הארץ.

<אמיר הלר: שלום.

ראובן ריבלין: זה לא יכול לעבור בפרוצדורה כזאת.

ראובן ריבלין: אני הולך לבג"ץ עם זה, אני אומר לך.

גילה גמליאל: זה לא עולה.

משה גפני: לפי הדרך של ראובן קוגן גם ביום שני לא יצביעו, יצטרכו את ועדת הכנסת.

משה גפני: אני הולך לעשות שם פיליבסטר.

<קריאה: מי בעל הבית כאן, האוצר או אתם?

<ראובן קוגן: או שאתה תוותר או שאני אוותר.

משה גפני: אתה תוותר.

ניסן סלומינסקי: מישהו קיבל זכות דיבור.

ניסן סלומינסקי: אנחנו עדיין באמצע הדיון בנושא.

ניסן סלומינסקי: בבקשה.

ראובן ריבלין: אני מציע להוסיף סעיף: ועדת הכספים לא תתערב בשיקול דעת הממשלה.

ראובן ריבלין: ..

ראובן ריבלין: זה הכול.

ראובן ריבלין: גם נושא חדש נביא לוועדה, אין בעיה.

ראובן ריבלין: חבל על הזמן.

<אמיר הלר: אני מייצג את התאחדות בוני הארץ.

<אמיר הלר: מדינת ישראל ייחודית מאוד בכך שהיא מטפלת בבעיית דיור דרך מיסוי והנחיות שמקשות על הביקוש.

<אמיר הלר: אבל אחת מן ההוראות כאן בחוק שרוצים לתקן- - -

ניסן סלומינסקי: אני מבקש מכל המשתתפים בדיון, ובעיקר מאלה שבאו לדיון הממשמש ובא, לתת לנו לסיים בניחותא את הדיון בנושא הזה.

<אמיר הלר: מדינת ישראל היא מדינה ייחודית, שמטפלת בבעיית הדיור דרך פגיעה במיסוי ובהנחיות נגיד, כדי להקשות על רכישת דירות.

<אמיר הלר: אחד הסעיפים אליהם אני רוצה להסב את תשומת לב חברי הכנסת הנכבדים – להכביד במס רכישה על דירות של עד 1.5 מיליון שקל, שזה פחות או יותר מחיר דירה ממוצעת, זה אומר לפגוע ב-25% מן האוכלוסייה ששוכרים דירות.

<אמיר הלר: הדירות יעלו יותר, או יהיו פחות משקיעים שיחליטו לקנות את הדירות הללו ותיפגע רוב האוכלוסייה ששוכרת דירות.

<אמיר הלר: ומה יקרה כאשר יהיה פחות היצע?

<אמיר הלר: את זה לימדו אותנו במשרד האוצר – כאשר יש פחות היצע הביקוש גדל ואז המחירים עולים.

<אמיר הלר: העקומה שהציג סטנלי פישר לפני כמה ימים היתה ברורה.

<אמיר הלר: זה אומר שמחיר השכירות, של 25% מן התושבים במדינת ישראל, אלה שאין ביכולתם לרכוש את הדירה, יעלה.

<אמיר הלר: לכן אני מציע לחברי הכנסת שהמדרגה של מס רכישה על דירות להשקעה תחול רק מ-1.5 מיליון שקל, כפי שהפטור ממס רכישה חל על דירות מ-1.5 מיליון שקל, פחות או יותר.

<אמיר הלר: כך תוכלו לעזור לאוכלוסייה שמתקשה לקנות את הדירה, שמתקשה להגיע בכלל למצב שהם חושבים לקנות את הדירה.

<קריאה: בזכות הספקולנטים.

<שגית אפיק: אבל אתה מדבר על דירה שנייה.

<אמיר הלר: ללא הדירות למשקיעים לא יהיה להם היכן לגור.

<אמיר הלר: איפה הם יגורו?

<אמיר הלר: המדינה לא דואגת לדיור להשכרה בצורה רחבה, אין להם דירות לגור בהן, אז הם גרים באותן דירות.

<אמיר הלר: לפי הנחיות הנגיד גם אם הספקולנטים לא יקנו, לזוג צעיר, מעשירון 7-8, אין הון עצמי לקנות דירה.

<אמיר הלר: אגב, זו האלטרנטיבה היחידה שיש לו, לשכור דירה.

<רמי אריה: אני מייצג את לשכת עורכי-הדין.

<רמי אריה: קודם כול, כעורכי-דין חשוב לנו קשר ישיר ורציף שהחקיקה מקיימת, לכן אנחנו תומכים בהצעת החוק במובן של הוראת שעה לגבי נושא מס רכישה בלבד, כמובן, הן לדירה יחידה והן לדירה להשקעה, כפי שקיים כרגע.

<רמי אריה: אנחנו לא רואים לנכון להתחיל לשנות, מה שישגע את כל שוק הנדל"ן, במובנים של שינוי מדרגות, לפחות עד חוק ההסדרים, או לפחות עד החוק הכולל.

<רמי אריה: אנחנו שמחים על כך שהצעת החוק תיקבע כהוראת שעה עד סוף שנת 2014, ולא כהוראת קבע, כי אנו חושבים שמס הרכישה בהגדרה הוא מס מחזור, הוא מס לא נכון, והוא לא חל על רווח.

<רמי אריה: הוא חל על העסקה כולה ויש לזה טעם לפגם, מה עוד שמס כזה מוטל כרגע רק על שוק הנדל"ן, ובהקשר שלנו רק על דירות, בעוד שאין מס רכישה על כל השקעה אחרת שאינה נדל"נית.

<רמי אריה: כלומר, זה מפלה לרעה דווקא את שוק הנדל"ן ואת שוק הדירות לעומת שוק אחר, כמו למשל שוק ההשקעות בפיננסים.

<רמי אריה: בדברים האלה צריך לטפל וצריך לקבוע מיסוי על רווח ולא על מחזור.

<רמי אריה: עם זאת, הדברים שאני אומר כרגע הם שינוי בסדרי עולם.

<רמי אריה: ראוי שיילקח הזמן הראוי, ולכן אני סבור שיהיה נכון להאריך את הוראת השעה עד סוף שנת 2014, כפי שמוצע על-ידי רשות המסים, כפי שמוצע בהצעת החוק.

<רמי אריה: במהלך הזמן הזה יישקל טיפול מלא בכל נושא המיסוי על הנדל"ן.

ניסן סלומינסקי: תודה רבה.

ניסן סלומינסקי: אני פונה כעת לכל ראשי הסיעות.

ניסן סלומינסקי: מאחר והודענו בהזמנה שההצבעה תהיה ביום שני, כי לא ידענו שהשר יאחר ויהיה לנו את הזמן היום, קודם הודיעו לי כל ראשי הסיעות שאין להם התנגדות שנצביע עכשיו.

גילה גמליאל: עכשיו מצביעים על ההצעה כלשונה.

משה גפני: מה עם מענק ירושלים?

גילה גמליאל: זה לא עולה.

ניסן סלומינסקי: ההצבעה היא רק על הצעת החוק שלפנינו, כפי שהוגשה לנו וכפי שמונחת על השולחן.

ניסן סלומינסקי: אני מבקשת מעו"ד שגית אפיק לקרוא את הצעת החוק.

<שגית אפיק: הצעת חוק מיסוי מקרקעין (שבח ורכישה) (תיקון מס' 76), התשע"ג-2013 אני מבינה שהוועדה רוצה שזה יהיה הוראת שעה, אז יתווספו המילים "הוראת שעה" בכותרת.

<שגית אפיק: סעיף 1 – תיקון סעיף 9 "בחוק מיסוי מקרקעין (שבח ורכישה), התשכ"ג-1963, בסעיף 9 –

<שגית אפיק: בסעיף קטן (ג1א)(2)(א), המילים "לפי המאוחר" – יימחקו;

קטן יבוא: "(ג1ב) על אף הוראות סעיף קטן (ג1א) –" סעיף קטן (ג1ב) עוסק בדירה שנייה.

קטן יבוא: על חלק השווי שעד 1,089,350 שקלים חדשים – 5%;"

קטן יבוא: "על חלק השווי העולה על 1,089,350 שקלים חדשים ועד 3,268,040 שקלים חדשים – 6%;

קטן יבוא: אני מבינה שלא מכניסים מדרגה נוספת.

ניסן סלומינסקי: לא, זה ייכנס במסגרת החוק שלם שמטפל בכל הנדל"ן, שם זה ייכנס.

<שגית אפיק: "(א) יחיד שרכש דירת מגורים בתקופה שמיום כ"ו באייר התשע"ג (6 במאי 2013) עד יום ט' בטבת התשע"ה (31 בדצמבר 2014) (בפסקה זו – הדירה), והתקיים בו אחד מאלה:"

<שגית אפיק: "הדירה שרכש היא דירתו היחידה;

<שגית אפיק: ישלם מס רכישה בשיעור משווי הזכות הנמכרת כקבוע להלן:

<שגית אפיק: על חלק השווי העולה על 1,470,560 שקלים חדשים ועד 1,744,270 שקלים חדשים – 3.5%;

<שגית אפיק: (ב) לעניין פסקה זו – (1) "דירה יחידה" – דירת מגורים שהיא דירתו היחידה של הרוכש בישראל ובאזור כהגדרתו בסעיף 16א; לעניין הגדרה זו יראו דירת מגורים כדירה יחידה גם אם יש לרוכש, נוסף עליה, דירת מגורים שהושכרה למגורים בשכירות מוגנת לפני יום כ"ב בטבת התשנ"ז (1 בינואר 1997), או דירת מגורים שחלקו של הרוכש בה הוא פחות מ-25%; (2) יראו רוכש ובן זוגו, למעט בן זוג הגר בדרך קבע בנפרד, וילדיהם שטרם מלאו להם 18 שנים, למעט ילד נשוי – כרוכש אחד;"

עליזה לביא: מה זה "רוכש ובן זוגו"?

ראובן ריבלין: זה סעיף שמדבר על מצב שהם נפרדו, הם חיים בנפרד.

זהבה גלאון: יש הגדרה משפטית ל"רוכש ובן זוגו"?

ראובן ריבלין: יש רק בפסיקה.

ראובן ריבלין: זה מבחן עובדתי.

משה גפני: שואלים מה ההגדרה של "בן זוג".

<שגית אפיק: יש הגדרה בפקודה.

<משה אשר: נושא "בן זוגו" – זה מצב הקיים בחוק, זה לא שינוי, כדי שלא יהיה מצב שדירה אחת יקנה הבעל ודירה שנייה תקנה האישה ואז יש לנו למעשה שתי דירות בפטור.

<משה אשר: אנחנו מתייחסים במיסוי הזה לתא המשפחתי.

<משה אשר: זה המצב הקיים.

זהבה גלאון: תא משפחתי – זה המילים "בן זוגו"?

זהבה גלאון: אף פעם לא שמעתי את זה.

<משה אשר: זה המצב הקיים בחוק.

<משה אשר: לא משנים אותו.

ניסן סלומינסקי: מה שכתוב בחוק הוא שקובע.

ראובן ריבלין: "בן זוג" – כקבוע בחוק ובפסיקה.

זהבה גלאון: אדוני, בכל הכבוד, תן לי להעיר הערה.

זהבה גלאון: זה לא עניין של סמנטיקה.

ראובן ריבלין: אבל זה דבר שקבוע בחוק.

ראובן ריבלין: זה מונח שנמצא בחוק.

ראובן ריבלין: לכו לוועדת החוקה, חוק ומשפט ותבקשו לשנות.

ראובן ריבלין: זה מונח רחב מאוד, לפי הפסיקה.

ראובן ריבלין: את רק יכולה לצמצם.

גילה גמליאל: בואו לא נפתח את זה.

גילה גמליאל: זה לא המקום.

<שגית אפיק: (3) "לעניין סעיף קטן זה, שווי הזכות הנמכרת במכירת זכות במקרקעין לרוכש הנמנה עם קבוצת רכישה יהיה שווי המכירה של הנכס הבנוי שהוא דירה המיועדת לשמש למגורים; לעניין זה, "קבוצת רכישה" – כמשמעותה בפסקה (2) בהגדרה "דירת מגורים" שבסעיף קטין (ג)."; (4) בסעיף קטן (ג2) – (א) במקום "בסעיפים קטנים (ג), (ג1) ו-(ג1א)" יבוא "בסעיפים קטנים (ג), (ג1), (ג1א) ו-(ג1ב)"; למעשה מוסיפים כאן את הסעיף הקטן החדש שהוספנו.

<שגית אפיק: "(ב) במקום ההגדרה "המדד הבסיסי" יבוא: ""המדד הבסיסי" – לעניין תיאום הסכומים הנקובים בסעיפים קטנים (ג) ו-(ג1) – המדד שפורסם ביום י"ד בשבט התשנ"ה (15 בינואר 1995); לעניין תיאום הסכומים הנקובים בסעיף קטן (ג1א)(1) – המדד שפורסם ביום כ"ז בטבת התשנ"ט (15 בינואר 1999); לעניין תיאום הסכומים הנקובים בסעיף קטן (ג1א)(2) – המדד שפורסם ביום ג' בחשוון התשס"ח (15 באוקטובר 2007); לעניין תיאום הסכומים הנקובים בסעיף קטן (ג1ב) – המדד שפורסם ביום ד' בשבט התשע"ג (15 בינואר 2013).

<שגית אפיק: ";" כלומר, ב-2014 נחזור למדרגות הקודמות, אבל יהיה על זה עדכון מדד.

<שגית אפיק: נכון, זאת המשמעות?

<שגית אפיק: בינואר 2014 נישאר עם זה.

<שגית אפיק: כלומר, בינואר 2015 יהיה עדכון מדד למדרגות הקודמות.

<שגית אפיק: כלומר, ירד הסכום, אבל יהיה עדכון מדד.

<שגית אפיק: "(5) בסעיף קטן (ג3), במקום "בסעיפים קטנים (ג), (ג1) ו-(ג1א)" יבוא "בסעיפים קטנים (ג), (ג1), (ג1א) ו-(ג1ב)"; (6) בסעיף קטן (ג4), במקום "בסעיפים קטנים (ג), (ג1) ו-(ג1א)" יבוא "בסעיפים קטנים (ג), (ג1), (ג1א) ו-(ג1ב)".

<שגית אפיק: "

ניסן סלומינסקי: רבותי, סיימנו את קריאת הצעת החוק.

ניסן סלומינסקי: אני מעלה להצבעה את הצעת החוק.

משה גפני: אני מבקש להודיע שסיעות האופוזיציה, מתוך האחריות שיש להן לעניין, הודיעו שאנחנו מסכימים שתהיה הצבעה עכשיו, נתמוך בזה.

משה גפני: חסכנו למדינת ישראל שתי ישיבות של ועדת הכספים.

ניסן סלומינסקי: הישיבות יתקיימו.

משה גפני: אבל חסכנו את הישיבות בסעיפים של הצעת החוק הזאת.

מיקי לוי: זה ראוי להערכה.

ניסן סלומינסקי: אני שוב משבח את האחריות של האופוזיציה, שעד היום בכל ישיבות ועדת הכספים ההצבעות כולן היו פה אחד.

ניסן סלומינסקי: אני משבח את האופוזיציה.

ראובן ריבלין: השר לא מפחד מהאופוזיציה, הוא מפחד מהקואליציה.

ראובן ריבלין: ..

ניסן סלומינסקי: מי בעד אישור הצעת חוק מיסוי מקרקעין (שבח ורכישה) (תיקון מס' 76) (הוראת שעה), התשע"ג-2013?

ניסן סלומינסקי: ירים את ידו.

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – פה אחד

ניסן סלומינסקי: אין מתנגדים ואין נמנעים.

ניסן סלומינסקי: ההצעה אושרה פה אחד.

ניסן סלומינסקי: אנחנו ממשיכים במסורת היפה של ועדת הכספים, שתמכה פה אחד.

ניסן סלומינסקי: אנחנו מסיימים את הדיון בנושא הזה.